KOMMISSIONENS UDTALELSE i henhold til EF-traktatens artikel 251, stk. 2, tredje led, litra c), om Europa-Parlamentets ændringer til Rådets fælles holdning til forslaget om EUROPA-PARLAMENTETS OG RÅDETS FORORDNING OM SPORBARHED OG MÆRKNING AF GENETISK MODIFICEREDE ORGANISMER, OG SPORBARHED AF FØDEVARER OG FODER FREMSTILLET AF GENETISK MODIFICEREDE ORGANISMER OG OM ÆNDRING AF DIREKTIV 2001/18/EF OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0180 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje led, litra c), om Europa-Parlamentets ændringer til Rådets fælles holdning til forslaget om EUROPA-PARLAMENTETS OG RÅDETS FORORDNING OM SPORBARHED OG MÆRKNING AF GENETISK MODIFICEREDE ORGANISMER, OG SPORBARHED AF FØDEVARER OG FODER FREMSTILLET AF GENETISK MODIFICEREDE ORGANISMER OG OM ÆNDRING AF DIREKTIV 2001/18/EF

1. Baggrund

Kommissionen forelagde den 17. august 2001 ovennævnte forslag til en forordning baseret på artikel 175, stk. 1, for Parlamentet og Rådet.

Det Europæiske Økonomiske og Sociale Udvalg afgav sin udtalelse den 21. marts 2002.

Regionsudvalget afgav sin udtalelse den 16. maj 2002.

Europa-Parlamentet vedtog sin udtalelse ved førstebehandlingen den 3. juli 2002.

Kommissionen accepterede nogle af Parlamentets ændringer. Den forelagde Rådet et ændret forslag den 13. september 2002 med disse ændringer indarbejdet.

Rådet vedtog med kvalificeret flertal sin fælles holdning den 17. marts 2003.

Den 2. juli 2003 vedtog Europa-Parlamentet ved andenbehandlingen 6 ændringer til Rådets fælles holdning.

Denne udtalelse afspejler Kommissionens holdning til Europa-Parlamentets ændringer i henhold til EF-traktatens artikel 251, stk. 2, litra c).

2. Formålet med Kommissionens forslag

Forslaget opstiller følgende krav, som skal skabe en harmoniseret fællesskabsramme for sporbarhed og mærkning af genetisk modificerede organismer (GMO'er) og sporbarhed af fødevarer og foder fremstillet af GMO'er på alle stadier af markedsføringen:

- Virksomhederne skal indføre ordninger og procedurer til identifikation af det efterfølgende og det foregående led i kæden.

- Virksomhederne skal videregive nærmere angivne oplysninger om et produkts identitet, for så vidt angår hvilke individuelle GMO'er (entydige identifikatorer), det indeholder, eller om det er fremstillet af GMO'er.

- Virksomhederne skal opbevare nærmere angivne oplysninger i fem år og efter anmodning stille dem til rådighed for myndighederne.

Målet med denne ramme er at fremme nøjagtig mærkning, overvågning af indvirkningen på miljøet og tilbagetrækning af produkter.

3. Kommissionens udtalelse om Parlamentets ændringer

3.1. Resume af Kommissionens holdning

Der blev godkendt seks ændringer (eller dele heraf), og Kommissionen kan acceptere disse ændringer fuldt ud. Kommissionen finder, at ændringerne gør forslaget klarere, uden at ændre dets indhold.

3.2. Parlamentets ændringer ved andenbehandlingen

3.2.1. Ændring 3 - indfører en ny betragtning, der henviser til Kommissionens rapporteringsforpligtelser.

Det drejer sig om at forpligte Kommissionen til at aflægge rapport for Rådet og Europa-Parlamentet om forordningens gennemførelse to år efter dens ikrafttrædelse (artikel 12).

3.2.2. Ændring 4 - indfører en ny betragtning for at sikre, at forbrugerne har fyldestgørende oplysninger til at kunne vælge.

Denne ændringer var allerede delvis omfattet af den fælles holdnings betragtning 4, men Europa-Parlamentet krævede, at henvisningen til forbrugernes valg skulle stå for sig selv i en betragtning.

3.2.3. Ændring 8 og 13 (1. del) - indfører krav om standardprocedurer for opbevaring af sporbarhedsoplysninger for produkter, der indeholder GMO (artikel 4, stk. 4), og produkter fremstillet af GMO (artikel 5, stk. 2).

Eftersom disse oplysninger skal sendes skriftligt mellem virksomhederne (krav indført af Rådet i den fælles holdning), er det logisk at kræve, at denne dokumentation opbevares, således at oprindelsen kan bekræftes. Det vil være muligt at udvide standardprocedurerne med dette formål i de retningslinjer, der skal udarbejdes i forbindelse med artikel 9, stk. 2.

3.2.4. Ændring 17 (2. del) - indfører kravet om at offentliggøre de retningslinjer, der skal opstilles for prøvetagning og analyse (artikel 9, stk. 2).

Denne ændring kræver ingen forklaring.

3.2.5. Ændring 18 - henviser til et centralt fællesregister i et nyt stykke i artikel 9, stk. 2 a.

Der vil ligeledes skulle indføres centrale registre i forbindelse med direktiv 2001/18/EF og forslaget om genetisk modificerede fødevarer og foder. Det forventes, at disse registre vil komme til at indeholde lignende, hvis ikke samme oplysninger og vil derfor blive indbyrdes tæt forbundne.

4. Konklusion

Kommissionen ændrer i medfør af EF-traktatens artikel 250, stk. 2, sit forslag som anført ovenfor.